Συντεταγμένες: 52°14′31″N 21°0′39″E﻿ / ﻿52.24194°N 21.01083°E﻿ / 52.24194; 21.01083

Το **Παλάτι Μπρυλ** (πολ: *Pałac Brühla*) ήταν μεγαλοπρεπές κτίσμα του 17ου αιώνα, σε ρυθμό μπαρόκ, το οποίο βρισκόταν στην πλατεία Πιουσούτσκι, στο κέντρο της πόλης της Βαρσοβίας, στην Πολωνία. Καταστράφηκε το Δεκέμβριο του 1944 από τα γερμανικά στρατεύματα Κατοχής, λίγο καιρό μετά την κατάπνιξη της Εξέγερσης της Βαρσοβίας, στα πλαίσια του σχεδίου καταστροφής της πόλης.

Ιστορικά στοιχεία
-----------------

Το αρχικό κτίριο κατασκευάστηκε την περίοδο 1639-1642 από τον αρχιτέκτονα Λορέντσο ντε Σεντ, για λογαριασμό του μεγάλου καγκελαρίου της Πολωνικής-Λιθουανικής Κοινοπολιτείας, Γέρζι Οσολίνσκι και ήταν μανιεριστικού τύπου. Η πρώτη του ανακατασκευή ξεκίνησε το 1681 από τον Ολλανδοπολωνό αρχιτέκτονα και μηχανικό Τίλμαν φαν Χάμερεν και ολοκληρώθηκε το 1697.

Το 1750, το ανάκτορο αγοράστηκε από τον Γερμανοπολωνό υψηλόβαθμο αξιωματούχο του πολωνολιθουανικού βασιλείου, Χάινριχ φον Μπρυλ και τα επόμενα χρόνια ανακατασκευάστηκε σε σχέδια των αρχιτεκτόνων Φρίντριχ Κνέμπελ και Γιόαχιμ Ντάνιελ φον Γιάουτς, σε ρυθμό ροκοκό. Το 1787-1788 πραγματοποιήθηκε γενική ανακατασκευή από τον αρχιτέκτονα Ντομένικο Μερλίνι και κατόπιν χρησίμευσε ως έδρα της ρωσικής πρεσβείας.

Μετά τη δημιουργία του σύγχρονου πολωνικού κράτους, το ανάκτορο στέγασε από το 1932 μέχρι το 1937 το υπουργείο Εξωτερικών της χώρας, ενώ παράλληλα, πραγματοποιήθηκαν έργα αναπαλαίωσης και επέκτασης υπό την επίβλεψη του Μπόχνταν Πνιέφσκι.

Κατά τη διάρκεια της γερμανικής Κατοχής της Πολωνίας, το ανάκτορο υπήρξε έδρα της αστυνομίας, των SS και του Γερμανού κυβερνήτη της Βαρσοβίας (ως μέρους του Γενικού Κυβερνείου), Λούντβιχ Φίσερ. Όταν ξέσπασε η εξέγερση της Βαρσοβίας, πολιορκήθηκε από τους Πολωνούς αντιστασιακούς και χρειάστηκε ειδική γερμανική επιχείρηση προκειμένου να απαγκιστρωθούν τα υψηλόβαθμα στελέχη και οι υπόλοιποι Γερμανοί στρατιώτες που βρίσκονταν αποκλεισμένοι εκεί.

Αν και κατά τη διάρκεια της εξέγερσης, το ανάκτορο δεν υπέστη σοβαρές ζημιές, καταστράφηκε ολοσχερώς - μαζί με άλλα μνημεία - στα πλαίσια του οργανωμένου σχεδίου της Ναζιστικής Γερμανίας για την ισοπέδωση της Βαρσοβίας.

Εικόνες
-------

* Η είσοδος του ανακτόρου κατά το 1915.Η είσοδος του ανακτόρου κατά το 1915.
* Γερμανός φρουρός στην κεντρική πύλη (1941).Γερμανός φρουρός στην κεντρική πύλη (1941).
* Τα ερείπια του ανακτόρου μετά τον Β΄ Παγκόσμιο Πόλεμο.Τα ερείπια του ανακτόρου μετά τον Β΄ Παγκόσμιο Πόλεμο.
* Τα θεμέλια του ανακτόρου.Τα θεμέλια του ανακτόρου.

Παραπομπές
----------

1. ↑  Minkenberg, Michael (2014). *Power and Architecture. The Construction of Capitals and the Politics of Space*. Berghahn Books. σελ. 210.
2. 1 2 3 4  «Ministerstwo Spraw Zagranicznych, pałac Brühla, Ossolińskich, Sandomierski, Obiekt obecnie nie istnieje». *warszawa1939.pl* (στα Πολωνικά). Warszawa1939. Ανακτήθηκε στις 27 Σεπτεμβρίου 2017.
3. ↑  Lehnstaedt, Stephan (2016). *Occupation in the East. The Daily Lives of German Occupiers in Warsaw and Minsk, 1939-1944*. Berghahn Books. σελ. 55.
4. ↑  Richie, Alexandra (2013). *Warsaw 1944. Hitler, Himmler, and the Warsaw Uprising*. New York: Farrar, Straus and Giroux. σελ. 159.
5. ↑  Richie, 2013, σελ. 216, 301.
6. ↑  Borodziej, Włodzimierz (2006). *The Warsaw Uprising of 1944*. Madison, Wisconsin: University of Wisconsin Press. σελ. 142.

Εξωτερικοί σύνδεσμοι
--------------------

* Πολυμέσα σχετικά με το θέμα  Brühl Palace in Warsaw στο Wikimedia Commons

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 314883975

 |

 |